Návrh
Z á k o n
z ............... 2005,
ktorým sa mení a dopĺňa zákon č. 328/1991 Zb. o konkurze a vyrovnaní v znení neskorších predpisov a o zmene zákona č. 7/2005 Z. z. o konkurze a reštrukturalizácii a o zmene a doplnení niektorých zákonov

Národná  rada  Slovenskej  republiky  sa  uzniesla  na tomto zákone:

Čl. I

Zákon č. 328/1991 Zb. o konkurze a vyrovnaní v znení zákona č. 471/1992 Zb., zákona Národnej rady Slovenskej republiky č. 91/1993 Z. z., zákona Národnej rady Slovenskej republiky č. 122/1993 Z. z., zákona Národnej rady Slovenskej republiky č. 159/1994 Z. z., zákona Národnej rady Slovenskej republiky č. 374/1994 Z. z., zákona Národnej rady Slovenskej republiky č. 190/1995 Z. z., zákona Národnej rady Slovenskej republiky č. 58/1996 Z. z., zákona Národnej rady Slovenskej republiky č. 118/1996 Z. z., zákona Národnej rady Slovenskej republiky č. 292/1996 Z. z., zákona č. 12/1998 Z. z., nálezu Ústavného súdu Slovenskej republiky č. 92/1998 Z. z., nálezu Ústavného súdu Slovenskej republiky č. 197/1999 Z. z., zákona č. 281/1999 Z. z., zákona č. 238/2000 Z.z., zákona č. 397/2001 Z. z., zákona č. 566/2001 Z. z., zákona č. 395/2002 Z. z., zákona č. 457/2002 Z. z., zákona č. 510/2002 Z. z., zákona č. 353/2003 Z. z., zákona č. 609/2003 Z. z., zákona č. 411/2004 Z. z., zákona 581/2004 Z. z. a zákona 646/2004 Z. z. sa mení a dopĺňa takto:

1.	V § 4 odsek 5 znie:

„(5) Ak návrh na vyhlásenie konkurzu podáva veriteľ, v návrhu na vyhlásenie konkurzu musí uviesť okolnosti, ktoré nasvedčujú tomu, že dlžník je v úpadku, označiť ďalšieho veriteľa a preukázať svoju peňažnú pohľadávku voči dlžníkovi. Pohľadávka veriteľa, ktorý podáva návrh na vyhlásenie konkurzu, sa považuje za preukázanú, ak je uznaná dlžníkom na listine s úradne osvedčeným podpisom dlžníka alebo doložená právoplatným rozhodnutím súdu alebo iného orgánu.“.

2.	V § 8 odsek 1 znie:

„(1) Správcu podstaty (ďalej len „správca“) vyberá súd náhodným výberom pomocou technických a programových prostriedkov schválených Ministerstvom spravodlivosti Slovenskej republiky (ďalej len „ministerstvo“); to neplatí, ak súd ustanovuje správcu na základe rozhodnutia schôdze konkurzných veriteľov. Za správcu možno ustanoviť len toho, kto je zapísaný do zoznamu správcov, ktorý vedie ministerstvo podľa osobitného zákona, nemá pozastavený výkon správcovskej činnosti podľa osobitného zákona a v územnom obvode, pre ktorý je súd príslušný, má zriadenú kanceláriu podľa osobitného zákona.“.

3.	§ 9 sa vypúšťa.

4.	§ 9a sa dopĺňa odsekom 4, ktorý znie:

„(4) Predbežného správcu vyberá súd náhodným výberom pomocou technických a programových prostriedkov schválených ministerstvom. Za predbežného správcu možno ustanoviť len toho, kto je zapísaný do zoznamu správcov, ktorý vedie ministerstvo podľa osobitného zákona, nemá pozastavený výkon správcovskej činnosti podľa osobitného zákona a v územnom obvode, pre ktorý je súd príslušný, má zriadenú kanceláriu podľa osobitného zákona.“.
 
5.	V § 50 odsek 3 písm. a) sa slová „do osobitnej časti zoznamu (§ 8 ods. 1)“ nahrádzajú slovami „do zoznamu správcov (§ 8 ods. 1) náhodným výberom pomocou technických prostriedkov a programových prostriedkov schválených ministerstvom“.

6.	Za § 70d sa vkladá nový § 70e, ktorý znie:

„70e

	(1) Konania začaté pred účinnosťou tohto zákona sa dokončia podľa doterajších predpisov, ak ďalej nie je ustanovené inak.

	(2) Ustanovenia o náhodnom výbere predbežného správcu, správcu konkurznej podstaty a vyrovnacieho správcu (§ 8 ods. 1, § 9a ods. 4 a § 50 ods. 3 písm. a)) sa použijú aj na konania začaté pred účinnosťou tohto zákona; právne účinky úkonov, ktoré nastali pred účinnosťou tohto zákona, zostávajú zachované. 

	(3) V konkurzných konaniach začatých pred účinnosťou tohto zákona už nie je možné vydať rozhodnutie o ustanovení osobitného správcu alebo zástupcu správcu. Na osobitných správcov alebo zástupcov správcu ustanovených rozhodnutím, ktoré bolo vydané pred účinnosťou tohto zákona, sa vzťahujú doterajšie predpisy.

(4) V konkurznom konaní začatom na návrh veriteľa do účinnosti tohto zákona, v ktorom nebolo vydané uznesenie o vyhlásení konkurzu, súd vydá uznesenie o vyhlásení konkurzu, len ak niektorý z veriteľov, ktorý je účastníkom konkurzného konania, preukáže svoju pohľadávku voči dlžníkovi do 40 dní od účinnosti tohto zákona; k preukázaniu pohľadávky súd veriteľov nevyzýva. 

	(5) Ak v konkurznom konaní podľa odseku 4 ani jeden z veriteľov, ktorý je účastníkom konkurzného konania, v lehote podľa odseku 4 nepreukáže svoju pohľadávku voči dlžníkovi, súd konkurzné konanie uznesením bezodkladne zastaví.

(6) Pohľadávka veriteľa na účely odseku 4 a 5 sa považuje za preukázanú, ak je uznaná dlžníkom na listine s úradne osvedčeným podpisom dlžníka alebo doložená právoplatným rozhodnutím súdu alebo iného orgánu.

(7) V konkurznom konaní podľa odseku 4 lehota podľa § 12a ods. 3 neplynie, kým niektorý z veriteľov, ktorý je účastníkom konkurzného konania, v lehote podľa odseku 4 nepreukáže svoju pohľadávku voči dlžníkovi.“.

Čl. II

	Zákon č. 7/2005 Z. z. o konkurze a reštrukturalizácii a o zmene a doplnení niektorých zákonov sa mení takto: 

V § 3 ods. 3 sa za slová „a hodnota jeho“ vkladá slovo „splatných“. 

Čl. III

Tento zákon nadobúda účinnosť 1. novembra 2005.